Η ΕΚΛΟΓΙΚΗ ΔΙΑΔΙΚΑΣΙΑ ΤΟΥ ΣΥΛΛΟΓΟΥ ΓΟΝΕΩΝ 
ΒΗΜΑ - ΒΗΜΑ

1. Πώς συγκαλούμε τη Γενική Συνέλευση

Η αναγγελία της Εκλογοαπολογιστικής Γενικής Συνέλευσης πρέπει να γίνει τουλάχιστον όσες ημέρες πριν ορίζει το καταστατικό του Συλλόγου Γονέων. 
Η κοινοποίηση πρέπει να γίνει με κάθε δυνατό τρόπο προκειμένου να εξασφαλιστεί ότι θα ενημερωθούν όλοι οι γονείς (π.χ. ανακοίνωση μέσω των παιδιών, email, ανάρτηση σε εμφανή σημεία του σχολείου της ανακοίνωσης – πρόσκλησης). 
Επίσης στην πρόσκληση αναγράφουμε το ποσό που πρέπει να καταβάλουν οι γονείς – μέλη του Συλλόγου Γονέων ως ετήσια συνδρομή, καθώς και – σε περίπτωση που δεν επιτευχθεί απαρτία- πότε θα διεξαχθεί η επαναληπτική Γενική Συνέλευση, σύμφωνα με όσα προβλέπει το καταστατικό του Συλλόγου. (Υπόδειγμα 1)

2. Ποιοι παίρνουν μέρος στη Γενική Συνέλευση

Στη Γενική Συνέλευση καλούνται όλοι οι γονείς που έχουν παιδί στο σχολείο: 
· Από το απερχόμενο Διοικητικό Συμβούλιο όταν υπάρχει 
ή 
· Από τον Διευθυντή της σχολικής μονάδας σε συνεργασία με την Ένωση Γονέων, αν δεν υπάρχει Διοίκηση του Συλλόγου Γονέων 

Το Διοικητικό Συμβούλιο αιτείται εγγράφως από την διεύθυνση του σχολείου τα στοιχεία επικοινωνίας των γονέων (ονοματεπώνυμο – τηλέφωνο – ηλεκτρονική διεύθυνση) και ενημερώνει με κάθε πρόσφορο τρόπο όλους τους γονείς εγκαίρως. Στο αίτημά μας μπορούμε να αξιοποιήσουμε, αν χρειάζεται, το ακόλουθο κείμενο:

“Σύμφωνα με την εγκύκλιο του Υπουργείου Παιδείας από τις 23-11-2020 με Αρ. Πρωτ. Φ1/159813/Δ2 «… ο σύλλογος γονέων έχει έννομη υποχρέωση, σύμφωνα με την περίπτ. β΄ της παρ. 2 του άρθρου 1 της υπ’ αρ. Δ4/662/23-12-1998 (ΦΕΚ 77/Β/08-02-1999) υπουργικής απόφασης να καλεί όλους τους γονείς στις γενικές συνελεύσεις του συλλόγου, για την πρόσκληση, δε, είναι αναγκαία η χορήγηση των στοιχείων των γονέων από τη διοίκηση του σχολείου, η οποία άλλωστε υποχρεούται να παρέχει σε κάθε ενδιαφερόμενο πρόσβαση στα διοικητικά έγγραφα σύμφωνα με τις διατάξεις του άρθρου 5 του Κώδικα Διοικητικής Διαδικασίας (ν. 2690/1999, Α΄45), τα στοιχεία των γονέων που απαιτούνται για την πρόσκλησή τους μπορούν να χορηγούνται σύννομα από τη διοίκηση του σχολείου στον σύλλογο γονέων, χωρίς την προηγούμενη συγκατάθεση των γονέων ως υποκειμένων των δεδομένων, αλλά κατόπιν σχετικής απλής ενημέρωσής τους για τη διαβίβαση των δεδομένων τους, σύμφωνα με την παρ.1 του άρθρου 13 και την περ. ε΄ της παρ.1 του άρθρου 14 του Γ.Κ.Π.Δ.».
Η δε απάντηση της Αρχής Προστασίας Δεδομένων Προσωπικού Χαρακτήρα και με την με Αρ. Πρωτοκόλλου Γ/ΕΞ/2084-1/23-04-2013 αναφέρει ότι «… η χορήγηση από τη Διεύθυνση του σχολείου στο Σύλλογο Γονέων στοιχείων επικοινωνίας με τους γονείς αφορά όλες τις δραστηριότητες του συλλόγου γονέων (Γενικές Συνελεύσεις, έκτακτες Γενικές Συνελεύσεις, εκδηλώσεις, ενημερωτικές ημερίδες για τους γονείς κ.λ.π.) και όχι μόνο τη συμμετοχή στις αρχαιρεσίες των εκλογών για ανάδειξη του διοικητικού συμβουλίου του Συλλόγου».

Με βάση τα παραπάνω, αιτούμαστε την παροχή στο ΔΣ του Συλλόγου μας των στοιχείων επικοινωνίας που αφορούν τους γονείς και κηδεμόνες των παιδιών που φοιτούν στο σχολείο μας για τη τρέχουσα σχολική χρονιά, προκειμένου να εξασφαλιστεί η απρόσκοπτη επικοινωνία του ΔΣ του Συλλόγου Γονέων με το σύνολο των γονέων και κηδεμόνων”.

(Σημ. Οι υπογραμμίσεις είναι δικές μας. Η παραπάνω εγκύκλιος του Υπ. Παιδείας και η απάντηση της Αρχής Προστασίας Δεδομένων Προσωπικού Χαρακτήρα επισυνάπτονται μαζί με τα Υποδείγματα που αναφέρονται στο παρόν κείμενο).

Στην περίπτωση που η Γενική Συνέλευση συγκαλείται από τη Διεύθυνση της σχολικής μονάδας, την ευθύνη της ενημέρωσης των γονέων ΚΑΙ ΜΟΝΟ την έχει το σχολείο, σύμφωνα με τον ν. 2627/1998 όπως ισχύει, με την υποχρέωση να σταλεί η πρόσκληση για Γενική Συνέλευση τουλάχιστον 15 μέρες νωρίτερα. 

3. Τι συζητάμε στη Γενική Συνέλευση & για ποια θέματα αποφασίζει

Η ημερήσια διάταξη η οποία πρέπει να αναφέρεται στην ανακοίνωση – πρόσκληση στη Γενική Συνέλευση θα πρέπει να περιλαμβάνει τουλάχιστον τα ακόλουθα θέματα:
1. Εκλογή προεδρείου 
2. Διοικητικός Απολογισμός
3. Οικονομικός Απολογισμός
4. Έκθεση Εξελεγκτικής Επιτροπής
5. Απαλλαγή απερχόμενου Διοικητικού Συμβουλίου
6. Καθορισμός ημερομηνίας αρχαιρεσιών
7. Εκλογή Εφορευτικής Επιτροπής

ΟΤΑΝ ΔΕΝ ΥΠΑΡΧΕΙ ΔΙΟΙΚΗΤΙΚΟ ΣΥΜΒΟΥΛΙΟ ΚΑΙ ΣΕ ΣΥΝΕΛΕΥΣΗ ΚΑΛΕΙ Η ΔΙΕΥΘΥΝΣΗ ΤΟΥ ΣΧΟΛΕΙΟΥ, ΤΑ ΘΕΜΑΤΑ ΕΙΝΑΙ ΜΟΝΟ Η ΕΚΛΟΓΗ ΕΦΟΡΕΥΤΙΚΗΣ ΕΠΙΤΡΟΠΗΣ ΚΑΙ Ο ΚΑΘΟΡΙΣΜΟΣ ΤΗΣ/ΤΩΝ ΗΜΕΡΟΜΗΝΙΩΝ ΤΩΝ ΕΚΛΟΓΩΝ. Ομοίως όμως με την Εκλογοαπολογιστική ΓΣ τη διαδικασία συντονίζει 3μελές προεδρείο που εκλέγεται από τη Γενική Συνέλευση στην έναρξή της.
Εφόσον υπάρχουν μέλη του απερχόμενου ΔΣ στη Γενική Συνέλευση, προβλέπεται κατά τη διάρκεια της συζήτησης να κάνουν τοποθέτηση σχετικά με την δράση του Συλλόγου κατά τη διάρκεια της θητείας τους, ακόμα κι αν δεν υφίσταται πλέον ΔΣ λόγω αυτοδίκαιης αποχώρησης παραπάνω από το 50%+1 μελών της απερχόμενης Διοίκησης του Συλλόγου. Ωστόσο, δεν γίνεται ψηφοφορία καθώς αυτό δεν αποτελεί Διοικητικό Απολογισμό. 

4. Συνδρομές – Ταμειακώς εντάξει μέλη
Οι συνδρομές στους Συλλόγους Γονέων καταβάλλονται ανά σχολικό έτος και όχι ανά ημερολογιακό. 
Οικονομική τακτοποίηση σημαίνει ο κάθε γονέας που θα προσέλθει στις εκλογές να έχει καταβάλει πριν ψηφίσει τη συνδρομή του. 
Η συνδρομή είναι ανά γονέα και όχι ανά παιδί ή ανά οικογένεια, αφενός γιατί μιλάμε για σύλλογο γονέων και όχι παιδιών και αφετέρου γιατί η συμμετοχή του κάθε μέλους στο σύλλογό του γίνεται ατομικά. Μπορεί ένας από τους δύο γονείς να πληρώσει και για τους δύο γονείς, ωστόσο για την απαρτία της Γενικής Συνέλευσης μετράνε μόνο οι παρόντες οικονομικά τακτοποιημένοι. 
Το ποσό της συνδρομής μπορεί να τροποποιηθεί με απόφαση της Γενικής Συνέλευσης μετά από πρόταση του ΔΣ ή πρόταση από το σώμα, σε προηγούμενη Γενική Συνέλευση.

5. Πώς υπολογίζουμε αν έχει απαρτία η Γενική Συνέλευση
Η απαρτία της Γενικής Συνέλευσης ορίζεται από το ισχύον καταστατικό του Συλλόγου Γονέων και σχετίζεται άρρηκτα με την καταβολή της ετήσιας συνδρομής για το τρέχον σχολικό έτος του κάθε γονέα - μέλους του Συλλόγου.
Εάν στην έναρξη της Γενικής Συνέλευσης δεν έχει εισπραχθεί καμία συνδρομή για το τρέχον σχολικό έτος, τότε όσοι γονείς συμμετέχουν και έχουν πληρώσει την συνδρομή τους αποτελούν το 100% των ταμειακώς τακτοποιημένων μελών του συλλόγου έως εκείνη την στιγμή. 
Εάν έχουν εισπραχθεί συνδρομές εντός του τρέχοντος σχολικού έτους και πριν τη διεξαγωγή της Γενικής Συνέλευσης, τότε η απαρτία ορίζεται ως το απαιτούμενο ποσοστό των οικονομικά εντάξει παρόντων μελών στην Γενική Συνέλευση επί του συνόλου των οικονομικά τακτοποιημένων μελών (π.χ. το 1/3 των παρόντων στη Γενική Συνέλευση να έχουν καταβάλει τη συνδρομή τους). 

6. Πώς γίνεται η Γενική Συνέλευση
· Οι γονείς κατά την προσέλευσή τους στη ΓΣ υπογράφουν στην κατάσταση παρουσιών της Γενικής Συνέλευσης (υπόδειγμα 2) και πληρώνουν τη συνδρομή τους στον Ταμία του Συλλόγου.
· Ο απερχόμενος πρόεδρος του ΔΣ διαπιστώνει την απαρτία της συνέλευσης και ενημερώνει τους παρόντες γονείς ώστε να ξεκινήσει η διαδικασία. 
· Εκλέγεται τριμελές προεδρείο στην συνέλευση από τους παρόντες οικονομικά τακτοποιημένους γονείς για τον συντονισμό της συζήτησης, την καταγραφή των πρακτικών  και συνολικά την καλύτερη διεξαγωγή της συνέλευσης.
· Στο προεδρείο δεν μπορεί να συμμετέχει γονέας που δεν έχει πλέον παιδί στην σχολική μονάδα, ακόμα κι αν είναι απερχόμενο μέλος της διοίκησης του συλλόγου.
· Εάν υπάρχουν γονείς που θέλουν να θέσουν θέματα εκτός ημερησίας διάταξης τα καταθέτουν στον πρόεδρο της συνέλευσης και στην συνέχεια τίθενται στο σώμα  προκειμένου με ψηφοφορία να αποφασιστεί εάν θα συζητηθούν. 
· Το πρόγραμμα της συνέλευσης μπορεί να είναι το ακόλουθο:
· Εκλογή προεδρείου
· Διοικητικός Απολογισμός
· Οικονομικός Απολογισμός
· Έκθεση Εξελεγκτικής Επιτροπής
· Ερωτήσεις επί των Απολογισμών
· Τοποθετήσεις γονέων (απερχόμενου ΔΣ, μέλη συλλόγου, υποψήφιοι κλπ.)
· Θέματα εκτός ημερησίας διάταξης (αφού τεθούν σε ψηφοφορία και συμφωνεί το σώμα να συζητηθούν)
· Απαλλαγή απερχόμενου Διοικητικού Συμβουλίου
· Καθορισμός ημερομηνίας αρχαιρεσιών
· Εκλογή Εφορευτικής Επιτροπής 
· Για τη σύνταξη της έκθεσης οικονομικού ελέγχου (υπόδειγμα 11) η Ελεγκτική Επιτροπή πριν τη Γενική Συνέλευση πρέπει να διενεργήσει έλεγχο στο βιβλίο ταμείου, τα συνημμένα παραστατικά εσόδων - εξόδων και τα ταμειακά διαθέσιμα. Εφόσον διαπιστωθεί συμφωνία εξόδων και παραστατικών συντάσσει έκθεση  την οποία διαβάζει στη Γενική Συνέλευση ο/η Πρόεδρός της ή σε περίπτωση αδυναμίας ή απουσίας άλλο μέλος της και προτείνει την απαλλαγή του απερχόμενου Διοικητικού Συμβουλίου. 
Αν δεν υπάρχει Ελεγκτική Επιτροπή λόγω αυτοδίκαιης αποχώρησης των μελών της, ο έλεγχος διενεργείται μέχρι τις 31/8 οπότε και λήγει η θητεία της και συντάσσει τότε την έκθεσή της. Για το διάστημα από 1/9 έως μία μέρα πριν την ημερομηνία της Γενικής Συνέλευσης, ο έλεγχος των οικονομικών γίνεται από τη Γενική Συνέλευση. Ακόμα στην περίπτωση που για οποιοδήποτε λόγο η Ελεγκτική Επιτροπή δεν έχει διενεργήσει οικονομικό έλεγχο και δεν έχει συντάξει την έκθεσή της, ο έλεγχος των οικονομικών του Συλλόγου γίνεται από τη Γενική Συνέλευση. 
· Πριν τον καθορισμό ημερομηνίας εκλογών η Γενική Συνέλευση με ψηφοφορία αποφασίζει για την απαλλαγή του ΔΣ. 
· Το απερχόμενο ΔΣ προτείνει στο σώμα της Γενικής Συνέλευσης ημερομηνία/ες εκλογών. Πρόταση μπορεί να γίνει και από το σώμα. Μετά από συζήτηση διεξάγεται ψηφοφορία για την ημερομηνία/ες των εκλογών.
· Ο πρόεδρος της Γενικής Συνέλευσης ρωτάει το σώμα ποιοι θέλουν να είναι υποψήφιοι για την Εφορευτική Επιτροπή.  Προτάσεις μπορούν να γίνουν και από το σώμα. 
Ο αριθμός των μελών που θα την απαρτίζουν καθώς και ο τρόπος εκλογής της συνήθως ορίζονται από το καταστατικό. Σε διαφορετική περίπτωση αποφασίζεται από τη Γενική Συνέλευση, είναι 3μελής (τουλάχιστον) και πάντα αποτελείται από μονό αριθμό μελών. Στη περίπτωση που οι υποψήφιοι είναι περισσότεροι, οι επιπλέον είναι αναπληρωματικά μέλη της.  Τα μέλη της Εφορευτικής Επιτροπής εκλέγονται με ψηφοφορία. 
· Με την ολοκλήρωση της Γενικής Συνέλευσης το προεδρείο της συνέλευσης συμπληρώνει και υπογράφει το Απόσπασμα Πρακτικού Εκλογοαπολογιστικής Γενικής Συνέλευσης (υπόδειγμα 3α) ή το Απόσπασμα Πρακτικού Γενικής Συνέλευσης (υπόδειγμα 3β), αν η ΓΣ έχει γίνει μετά από πρόσκληση της Διεύθυνσης του Σχολείου. Επίσης υπογράφει και την κατάσταση παρουσιών στη Γενική Συνέλευση.
Παραδίδει το απόσπασμα πρακτικού, την κατάσταση παρουσιών γενικής συνέλευσης υπογεγραμμένα και την σφραγίδα του συλλόγου στην Εφορευτική Επιτροπή. Επίσης της παραδίδει κατάσταση με τους γονείς που έχουν ήδη τακτοποιηθεί οικονομικά (για να μην ξαναζητήσει η εφορευτική επιτροπή την ημέρα των εκλογών συνδρομή από τους γονείς που είναι τακτοποιημένοι οικονομικά).
· Το απερχόμενο Διοικητικό Συμβούλιο παραδίδει στην Εφορευτική Επιτροπή αντίγραφο του καταστατικού του Συλλόγου Γονέων και την κατάσταση μαθητών my school ανά τμήμα που έχει δοθεί από την διεύθυνση του σχολείου, όπου ζητάμε να αναγράφεται το επώνυμο ΚΑΙ της μητέρας (συνήθως είναι διαφορετικό από του παιδιού). 
Τονίζεται ότι η συγκεκριμένη κατάσταση από το my school είναι προϋπόθεση για την διεξαγωγή της εκλογικής διαδικασίας καθώς ΑΥΤΗ ΕΙΝΑΙ Ο ΕΚΛΟΓΙΚΟΣ ΚΑΤΑΛΟΓΟΣ ΤΟΥ ΣΥΛΛΟΓΟΥ. 
Μετά την εκλογή της εφορευτικής επιτροπής το απερχόμενο ΔΣ δεν έχει καμία αρμοδιότητα. 

7. Αρμοδιότητες της Εφορευτικής Επιτροπής

Η Εφορευτική Επιτροπή μεριμνά για την ομαλή διεξαγωγή της ψηφοφορίας, λαμβάνοντας κάθε πρόσφορο μέτρο κυρίως σε ότι αφορά τη διασφάλιση της μυστικότητας της ψηφοφορίας, τη διαπίστωση της ταυτότητας των ψηφοφόρων και της νομιμοποίησης αυτών ως εκλογέων.
Έχει την ευθύνη να ενημερώσει όλους τους γονείς για τη διεξαγωγή των εκλογών (υπόδειγμα 4α ή 4β, ανάλογα ποιος έχει συγκαλέσει τη ΓΣ), να συλλέξει τις αιτήσεις υποψηφιότητας (υπόδειγμα 5), να καταρτίσει το ψηφοδέλτιο (υπόδειγμα 6), να διενεργήσει τις αρχαιρεσίες, να ανακοινώσει τα αποτελέσματα των εκλογών και να παραδώσει όλο το εκλογικό υλικό στον πρώτο σε ψήφους εκλεγμένο σύμβουλο στο Διοικητικό Συμβούλιο.
Συγκεκριμένα: 
Συντάσσει ανακοίνωση με την οποία ενημερώνει για τις εκλογές με κάθε πρόσφορο τρόπο (όπως και για τη Γενική Συνέλευση) φροντίζοντας να εξασφαλιστεί ότι θα ενημερωθούν όλοι οι γονείς.
Η ανακοίνωση πρέπει να ενημερώνει για: 
· την ημερομηνία διεξαγωγής των εκλογών, τις ώρες, τον τόπο.
· τον τρόπο κατάθεσης υποψηφιοτήτων (ηλεκτρονικά ή με φυσική παρουσία)
· που θα κατατεθούν οι υποψηφιότητες ή την ηλεκτρονική διεύθυνση που θα σταλούν
· την καταληκτική ημερομηνία κατάθεσης υποψηφιοτήτων
· πως θα γίνει η ταυτοποίηση των υποψηφίων που θα στείλουν ηλεκτρονικά την υποψηφιότητά τους και πώς θα γίνει η επιβεβαίωση της λήψης της αίτησης από την Εφορευτική
· το ποσό της συνδρομής και την αναγκαιότητα να είναι τακτοποιημένος οικονομικά κάθε γονέας προκειμένου κάποιος να έχει δικαίωμα ψήφου.

ΠΡΟΣΟΧΗ:
Για να είναι κάποιος υποψήφιος πρέπει να έχει τακτοποιηθεί οικονομικά πριν τις εκλογές. Άρα ή πληρώνει στη ΓΣ ή μαζί με την κατάθεση της υποψηφιότητάς του στην Εφορευτική Επιτροπή. 
Αφού παρέλθει η ημερομηνία κατάθεσης υποψηφιοτήτων, η εφορευτική επιτροπή συγκροτεί το ψηφοδέλτιο και η διεύθυνση του σχολείου πρέπει να τυπώσει τόσα αντίγραφα όσοι και οι γονείς & κηδεμόνες των παιδιών του σχολείου. Αν δεν το αναλαμβάνει η διεύθυνση του σχολείου (πχ λόγω προβλήματος του φωτοτυπικού ή ελλείψει αναλώσιμων) τα αναπαράγει η Εφορευτική Επιτροπή και το κόστος των ψηφοδελτίων μπαίνουν στα έξοδα των εκλογών.
Η Εφορευτική Επιτροπή μπορεί να κάνει έξοδα που αφορούν αποκλειστικά και μόνο την εκλογική διαδικασία για τα οποία πρέπει να προσκομίσει τις αντίστοιχες αποδείξεις για το ταμείο του Συλλόγου.
Για την συγκρότηση του ψηφοδελτίου πρέπει ΥΠΟΧΡΕΩΤΙΚΑ να υπάρχουν υποψήφιοι:
· για το ΔΣ τουλάχιστον όσοι και ο αριθμός των μελών του (π.χ. 7 για 7μελές ΔΣ, 9 για 9μελές κ.ο.κ.)
· για την Εξελεγκτική Επιτροπή τουλάχιστον τρεις (3)
· για την Ένωση Γονέων τουλάχιστον ένας/μία (1)

Υποψηφιότητα μπορούν να θέσουν και οι δύο γονείς σε όλα τα όργανα και την εκπροσώπηση του συλλόγου. 
ΠΡΟΣΟΧΗ: Δεν μπορεί όμως κάποιος να είναι υποψήφιος και για ΔΣ και για ΕΕ, καθώς η δεύτερη ελέγχει το πρώτο και υπάρχει ασυμβίβαστο. Δεν υπάρχει όμως ασυμβίβαστο με την υποψηφιότητα για εκπρόσωπος στην Ένωση Γονέων.

Στην περίπτωση που μέχρι την καταληκτική ημερομηνία κατάθεσης υποψηφιοτήτων δεν υπάρχει ο απαιτούμενος αριθμός υποψηφίων τότε η Εφορευτική Επιτροπή καλεί σε Γενική Συνέλευση με αποκλειστικό θέμα τον ορισμό νέας ημερομηνίας εκλογών και εκλογή νέας Εφορευτικής Επιτροπής. Η απαρτία της νέας Γενικής Συνέλευσης υπολογίζεται με τον ίδιο τρόπο που αναφέρεται στο σημείο 5. 
Η Εφορευτική Επιτροπή που θα εκλεγεί μπορεί να αποτελείται από τους ίδιους γονείς που συγκροτούσαν την αρχική.

8. Τι αναγράφουμε στο ψηφοδέλτιο

Η κατάρτιση του ψηφοδελτίου είναι ευθύνη της Εφορευτικής Επιτροπής και περιλαμβάνει όλες τις κατατεθειμένες υποψηφιότητες μέχρι την καταληκτική ημερομηνία και ώρα που έχει ανακοινωθεί.  
Σε αυτό αναγράφονται με αλφαβητική σειρά το επώνυμο και το όνομα του κάθε υποψήφιου σύμφωνα με την αίτηση υποψηφιότητας, ξεχωριστά για κάθε όργανο, αλλά στο ίδιο ψηφοδέλτιο. 
Σημειώνουμε ότι στο ψηφοδέλτιο δεν αναγράφουμε το ονοματεπώνυμο των παιδιών των υποψηφίων ή την τάξη / τμήμα που φοιτούν, αλλά μόνο αυτά των γονιών – υποψήφιων. 

Η εφορευτική επιτροπή για διευκόλυνση των εκλογέων αναγράφει και στο ψηφοδέλτιο πόσους σταυρούς βάζουμε για κάθε όργανο, ενώ φροντίζει και για την προφορική ενημέρωσή τους κατά την προσέλευση στην ψηφοφορία.

9. Πώς υπολογίζουμε πόσους σταυρούς βάζουμε & πόσους εκπροσώπους εκλέγουμε

Ο υπολογισμός της σταυροδοσίας (μέχρι πόσους υποψήφιους μπορούμε επιλέξουμε), το εκλογικό μέτρο (δηλαδή η υποχρέωση να ψηφίσουν στις εκλογές γονείς που εκπροσωπούν τουλάχιστον το 1/3 των μαθητών που φοιτούν στη σχολική μονάδα για να εκλέξουν εκπροσώπους στην Ένωση Γονέων) και ο αριθμός των εκπροσώπων που εκλέγει κάθε σύλλογος (για κάθε 30 παιδιά που εκπροσωπούνται στις εκλογές ο σύλλογος εκλέγει έναν (1) εκπρόσωπο)  καθορίζονται αποκλειστικά από τους Ν.1566/1985, Ν.2621/1998 & Ν. 4415/2016, ανεξάρτητα από τυχόν διαφοροποιημένες αναφορές των καταστατικών.
Σύμφωνα με την κείμενη νομοθεσία οι εκλογές διεξάγονται είτε με το πλειοψηφικό εκλογικό σύστημα όταν κατατίθεται ένα ενιαίο ψηφοδέλτιο είτε με το σύστημα της απλής αναλογικής, υπό την προϋπόθεση ότι κατατίθενται περισσότερα του ενός ψηφοδέλτια. 
Α. Ενιαίο ψηφοδέλτιο (πλειοψηφικό εκλογικό σύστημα)
Ο κάθε ψηφοφόρος έχει δικαίωμα να βάλει σταυρούς προτίμησης μέχρι το σαράντα τοις εκατό (40%) των εκλεγομένων για τα όργανα του Συλλόγου και τους εκπροσώπους του.
Δηλαδή:
· Για την εκλογή ενός 7μελούς Διοικητικού Συμβουλίου βάζουμε έως τρεις (3) σταυρούς (7*40%=2,8 και με τη στρογγυλοποίηση 3), για 9μελές Διοικητικό Συμβούλιο έως τέσσερις (4) σταυρούς (9*40%=3,6 και με τη στρογγυλοποίηση 4), κοκ. 
· Για την εκλογή της 3μελούς Ελεγκτικής Επιτροπής βάζουμε έως ένα (1) σταυρό προτίμησης (3*40%=1,2 και με τη στρογγυλοποίηση 1).
· Για την εκλογή εκπροσώπων στην Ένωση Γονέων ο υπολογισμός του αριθμού των σταυρών γίνεται ως εξής:
	Υπολογίζουμε αρχικά τον μέγιστο αριθμό εκπροσώπων που μπορεί να εκλέξει ο Σύλλογος αν εκπροσωπηθούν στις εκλογές το σύνολο των παιδιών που φοιτούν στο σχολείο. Αυτό προκύπτει διαιρώντας τον αριθμό των παιδιών που φοιτούν στο σχολείο με το 30, καθώς κάθε Σύλλογος βγάζει έναν αντιπρόσωπο για κάθε 30 παιδιά που εκπροσωπούνται στις εκλογές. Αν το αποτέλεσμα της διαίρεσης είναι δεκαδικός αριθμός κάνουμε στρογγυλοποίηση στην πλησιέστερη μονάδα και προκύπτει ο αριθμός των εν δυνάμει εκπροσώπων στην Ένωση. Στη συνέχεια οι σταυροί προτίμησης υπολογίζονται πολλαπλασιάζοντας τον αριθμό των εν δυνάμει εκπροσώπων επί 40% και στρογγυλοποιώντας στην πλησιέστερη μονάδα αν χρειάζεται.

Παράδειγμα:
Σε σχολική μονάδα με δυναμικό 300 μαθητών
Για να βρούμε ποιος είναι ο μέγιστος αριθμός εκπροσώπων που μπορεί να εκλεγούν:
300:30 = 10, δηλαδή μπορούν να εκλεγούν μέχρι 10 εκπρόσωποι
Για να υπολογίσουμε τον αριθμό των σταυρών που βάζουμε:
10 x 40% = 4, άρα βάζουμε μέχρι 4 σταυρούς

Β. Περισσότερα του ενός ψηφοδέλτια (απλή αναλογική)
Στην περίπτωση περισσοτέρων του ενός ψηφοδελτίου ο ψηφοφόρος έχει δικαίωμα να βάλει τόσους σταυρούς προτίμησης όσοι και ο αριθμός των μελών του οργάνου ή των εκπροσώπων που μπορούν να εκλεγούν. 
Δηλαδή: 
Για την εκλογή ενός 7μελούς Διοικητικού Συμβουλίου βάζουμε έως επτά (7) σταυρούς, για 9μελές Διοικητικό Συμβούλιο έως τέσσερις (9) σταυρούς, κοκ.  
Για την εκλογή της 3μελούς Ελεγκτικής Επιτροπής βάζουμε έως τρεις (3) σταυρούς προτίμησης.
Για την εκλογή εκπροσώπων στην Ένωση Γονέων τόσους σταυρούς όσοι και ο αριθμός των εκπροσώπων που μπορεί να εκλέξει ο σύλλογος αν εκπροσωπηθεί το σύνολο των παιδιών του σχολείου στις εκλογές. Ο υπολογισμός των εν δυνάμει εκπροσώπων γίνεται όπως και παραπάνω, δηλαδή διαιρώντας τον αριθμό των παιδιών που φοιτούν στο σχολείο με το 30, καθώς ο Σύλλογος βγάζει έναν αντιπρόσωπο για κάθε 30 παιδιά που εκπροσωπούνται στις εκλογές. 
Γ. Διευκρινίσεις:
· Σε περίπτωση υπολοίπου άνω των δεκαπέντε (15) εκλέγεται ένας (1) ακόμη εκπρόσωπος (π.χ στην περίπτωση που σε μία σχολική μονάδα ψήφισαν γονείς που εκπροσωπούν 106 μαθητές  οι εκπρόσωποι στην Ένωση είναι 4, καθώς το υπόλοιπο είναι 16).
· Για να εκλεγούν εκπρόσωποι στην Ένωση Γονέων θα πρέπει οι γονείς που ψήφισαν να  εκπροσωπούν τουλάχιστον το 1/3 των μαθητών. Ειδικά όμως στην περίπτωση ολιγομελών σχολικών μονάδων, όπου οι γονείς που πρέπει να  συμμετέχουν για να εκπροσωπούν το 1/3 των μαθητών στις εκλογές εκπροσωπούν λιγότερους από τριάντα (30) μαθητές, ο Σύλλογος Γονέων εκπροσωπείται στην Ένωση Γονέων με έναν (1) εκπρόσωπο.

10. Ημέρα αρχαιρεσιών
Η εφορευτική επιτροπή κατά την έναρξη της διαδικασίας πρέπει να έχει:
· Κατάσταση ψηφισάντων στις Εκλογές του Συλλόγου Γονέων (υπόδειγμα 7)
· Κατάσταση my school που αποτελεί τον εκλογικό κατάλογο 
· Κατάσταση με τους γονείς που έχουν ήδη πληρώσει τη συνδρομή τους
· Σφραγίδα συλλόγου γονέων
· Ψηφοδέλτια
· Μπλοκ αποδείξεων για την είσπραξη συνδρομών
· Κάλπη

Κατά την προσέλευση του γονέα η Εφορευτική Επιτροπή:
· Ελέγχει εάν ο γονέας έχει πληρώσει συνδρομή, εάν όχι τότε εισπράττει την συνδρομή.
· Ο γονέας ενημερώνει για το παιδί / παιδιά του που φοιτούν στο σχολείο και σε ποιο τμήμα.
· Η εφορευτική βρίσκει στην κατάσταση του my school το παιδί / παιδιά, διαγράφει ΟΛΑ τα παιδιά του συγκεκριμένου γονέα και τα γράφει χωριστά στην κατάσταση ψηφισάντων στο σχετικό πεδίο.
· Δίπλα στα παιδιά αναγράφει το όνομα του γονέα που έχει προσέλθει να ψηφίσει.
· Παραδίδει το ψηφοδέλτιο σφραγισμένο στον γονέα – ψηφοφόρο.
· Αφού ο γονέας επιλέξει τους υποψήφιους που επιθυμεί, διπλώνει (αν δεν υπάρχει φάκελος) το ψηφοδέλτιο, το ρίχνει στην κάλπη και υπογράφει ΚΑΙ στην κατάσταση ψηφισάντων.

Όταν προσέλθει ο δεύτερος γονέας από την οικογένεια τότε αναγράφεται και το δικό του όνομα δίπλα στα παιδιά και ΟΧΙ σε νέο σημείο. Υπογράφει και εκείνος δίπλα στο ονοματεπώνυμό του στην κατάσταση ψηφισάντων, αφού ψηφίσει.  

Η εφορευτική επιτροπή έχει δικαίωμα να ζητήσει έντυπο ταυτοποίησης. Αν το σχολείο δεν μας έχει δώσει επώνυμο μητέρας στην κατάσταση από το my school, μπορεί να ζητήσει από τις μητέρες στην περίπτωση που δεν επιβεβαιώνεται με άλλο τρόπο η σχέση με τον/την μαθητή/τρια να υπογράψουν υπεύθυνη δήλωση. 

ΠΡΟΣΟΧΗ: Δεν μπορούν να ψηφίσουν οι γονείς με εξουσιοδότηση, ούτε δια αντιπροσώπου (π.χ. ο πατέρας για τη μητέρα ή το αντίστροφο, άλλος συγγενής που δεν έχει την κηδεμονία, άλλος ενήλικος που έχει αναλάβει να φέρνει ή να παραλαμβάνει τα παιδιά από το σχολείο κλπ). Διευκρινίζεται επίσης ότι με την έννοια “κηδεμόνας” εννοούμε τις περιπτώσεις  που έχει οριστεί επίτροπος με δικαστική απόφαση.

Στην περίπτωση που η εκλογική διαδικασία δεν διεξαχθεί συνεχόμενα κατά την διάρκεια της ημέρας ή έχει αποφασιστεί από τη Γενική Συνέλευση οι εκλογές να διαρκέσουν περισσότερες από μία μέρες, τότε η κάλπη σφραγίζεται και φυλάσσεται με αποκλειστική ευθύνη της εφορευτικής επιτροπής και μόνο σε χώρο που κλειδώνει εντός του σχολείου.

11. Ολοκλήρωση αρχαιρεσιών

Η Εφορευτική Επιτροπή: 
· Μόλις ολοκληρωθεί η ψηφοφορία και πριν την έναρξη της καταμέτρησης, καταστρέφει τα ψηφοδέλτια που δεν χρησιμοποιήθηκαν.
· Μετράει τον αριθμό των μαθητών που έχουν διαγραφεί από τον εκλογικό κατάλογο (κατάσταση my school) ο οποίος πρέπει να συμφωνεί με τον αριθμό των μαθητών που οι γονείς τους ψήφισαν και έχουν εγγραφεί στην κατάσταση ψηφισάντων.
· Ανοίγει την κάλπη και μετράει τα ψηφοδέλτια ο αριθμός των οποίων πρέπει να συμφωνεί με τον αριθμό των γονέων που προκύπτει από την κατάσταση ψηφισάντων ότι ψήφισαν. Στην περίπτωση που υπάρχει παραπάνω ψηφοδέλτιο, επαναλαμβάνουμε την καταμέτρηση και αν δεν βρεθεί το λάθος (συνήθως είναι να αναγράφεται σε δεύτερο σημείο της κατάστασης ψηφισάντων ο γονέας που προσήλθε δεύτερος για να ψηφίσει ή να έχει ψηφίσει γονέας και να μην έχει υπογράψει) ΠΡΙΝ το άνοιγμα των ψηφοδελτίων επιλέγεται στην τύχη αριθμός ψηφοδελτίων ίσος με τον αριθμό των επιπλέον και καταστρέφονται.
· Στη συνέχεια η Εφορευτική Επιτροπή αφού ολοκληρώσει την καταμέτρηση των ψήφων, κατατάσσει τους υποψήφιους με βάση τον αριθμό των σταυρών που έχει πάρει ο καθένας/καθεμιά. Όπου υπάρχει ισοψηφία πραγματοποιεί κλήρωση και καταγράφει το αποτέλεσμά της. 
· Συμπληρώνει το Πρακτικό Αρχαιρεσιών Εφορευτικής Επιτροπής σε τρία (3) αντίγραφα  (υπόδειγμα 8), που το καθένα θα έχει πρωτότυπη σφραγίδα του Συλλόγου και πρωτότυπες υπογραφές των μελών της εφορευτικής.
· Υπογράφει & σφραγίζει την κατάσταση ψηφισάντων στις εκλογές.
· Παραδίδει όλο το εκλογικό υλικό που έχει (τα ψηφοδέλτια, την κατάσταση my school όπου φαίνονται οι διαγραφές όσων παιδιών οι γονείς ψήφισαν, την κατάσταση ψηφισάντων στις εκλογές, το πρακτικό αρχαιρεσιών Εφορευτικής Επιτροπής, την σφραγίδα του Συλλόγου, τα μπλοκ είσπραξης και τις συνδρομές που έχει εισπράξει κατά τη διάρκεια των εκλογών, καθώς και τυχόν αποδείξεις για έξοδα εκλογών) στον πρώτο σε ψήφους σύμβουλο.

12. Συγκρότηση Διοικητικού Συμβουλίου
Ο πρώτος σε ψήφους εκλεγμένος στο ΔΣ καλεί σε συνεδρίαση το νέο ΔΣ εντός της προθεσμίας που αναγράφει το καταστατικό. Εάν δεν αναφέρεται συγκεκριμένα τότε σύμφωνα με την κείμενη νομοθεσία πρέπει να συγκληθεί εντός οκτώ (8) ημερολογιακών ημερών.
Σε αυτή τη συνεδρίαση επιθυμητό είναι να παρίστανται όλοι οι εκλεγμένοι (εκτός αν το καταστατικό αναφέρει κάτι διαφορετικό). Ο πρώτος σε ψήφους κάνει πρόταση για το Προεδρείο του ΔΣ. Προτάσεις μπορούν να καταθέσουν και οι υπόλοιποι εκλεγμένοι στο ΔΣ. Μετά από διαλογική συζήτηση ακολουθεί ψηφοφορία για κάθε θέση του Προεδρείου χωριστά και σύμφωνα με τις διατάξεις του καταστατικού του Συλλόγου.
Το νέο ΔΣ ανακοινώνει τη συγκρότησή του και τα μέλη που αποτελούν το προεδρείο του (υπόδειγμα 9). 

13. Ποια έγγραφα πρέπει να κοινοποιήσει το νέο ΔΣ και σε ποιους

Στην Ένωση Γονέων πρέπει να σταλούν τα εξής έγγραφα:
· Πρακτικό Συγκρότησης Διοικητικού Συμβουλίου
· Απόσπασμα πρακτικού Εκλογοαπολογιστικής Γενικής Συνέλευσης (αντίγραφο)
· Κατάσταση παρουσιών Εκλογοαπολογιστικής Γενικής Συνέλευσης (αντίγραφο)
· Πρακτικό Αρχαιρεσιών Εφορευτικής Επιτροπής (πρωτότυπο) σφαγισμένο και υπογεγραμμένο από τον / την Διευθυντή / Διευθύντρια για τον αριθμό των εγγεγραμμένων μαθητών.
· Κατάσταση ψηφισάντων στις εκλογές (αντίγραφο)
· Εκλογικό κατάλογο (δηλ. την κατάσταση από το my school που χρησιμοποιήθηκε στην εκλογική διαδικασία (αντίγραφο)
· Βεβαίωση μαθητικού δυναμικού από την διεύθυνση του σχολείου για τον αριθμό των μαθητών του σχολείου για τον υπολογισμό του αριθμού των εκπροσώπων της Ένωσης Γονέων στην οικεία Ομοσπονδία (πρωτότυπη)
· Πρακτικό συγκρότησης του νέου Διοικητικού Συμβουλίου (αντίγραφο)
· Κατάσταση με τα στοιχεία επικοινωνίας των μελών του Διοικητικού Συμβουλίου (τηλέφωνα, email) και με τα στοιχεία των αντιπροσώπων στην Ένωση Γονέων (τηλέφωνα, email) το οποίο καλό είναι να σταλεί σε επεξεργάσιμη μορφή προκειμένου να αποφευχθούν λάθη στην αντιγραφή των στοιχείων στο μητρώο εκπροσώπων της Ένωσης (υπόδειγμα 10)
 Στην διεύθυνση του σχολείου παραδίδονται:
· Πρακτικό συγκρότησης Διοικητικού Συμβουλίου (αντίγραφο)
· Πρακτικό Αρχαιρεσιών Εφορευτικής Επιτροπής (αντίγραφο)
· Κατάσταση ψηφισάντων στις εκλογές (αντίγραφο).
Η διεύθυνση του σχολείου στη συνέχεια κοινοποιεί τα παραπάνω έγγραφα στην αρμόδια υπηρεσία του Δήμου σύμφωνα με την Υ.Α. Δ4/662/1998 (ΦΕΚ 77/Β/08-02-1999)
Όλα τα αντίγραφα πρέπει να είναι επικυρωμένα με πρωτότυπα τη σφραγίδα και τις υπογραφές Πρόεδρου και Γ. Γραμματέα του Συλλόγου Γονέων.

